MyHeritage

היסטוריה

החברה נוסדה בשנת 2003 על ידי גלעד יפת (המשמש עד היום כמנכ"ל החברה) בביתו שבמושב בני עטרות ולאחר הצטרפותם של מספר עובדים, עברה לווילה סמוכה במושב. מלאכת גיוס העובדים, כחלק מצמיחת החברה נמשכה ובשנת 2012 העתיקה MyHeritage את מקום מושבה למשרדים באור יהודה, שם ממוקמת הנהלת החברה עד היום.
בשנת 2008, החברה גייסה 15 מיליון דולר מקרנות ההון-סיכון Index Ventures ו-Accel, שכבר השקיעה בחברה לפני כן. באותה שנה רכשה MyHeritage את חברת Kindo, רשת חברתית משפחתית שהייתה פופולרית באירופה.
בדצמבר 2011 הושקה הגרסה הראשונה של אפליקציית המובייל של החברה, למכשירי iPhone ,iPad, ו-Android. ב-2012 חצתה MyHeritage את הרף של מיליארד פרופילים באילנות היוחסין באתר. באותה שנה השיקה החברה את "™SuperSearch" – מנוע החיפוש שלה, המחפש ביותר מ-9 מיליארד רשומות היסטוריות.
בספטמבר 2012 הושקה טכנולוגיית ה-™Record Matching, שמשווה מיליארדי רשומות היסטוריות ל-3 מיליארד הפרופילים באילנות ביוחסין בשרתי החברה, ומדווחת על התאמה בין רשומה היסטורית לקרובים המופיעים באילן היוחסין שלו.
ב-2013 הכריזה MyHeritage על הוספת כל הרשומות ההיסטוריות ממפקדי האוכלוסין של ארצות הברית בשנים 1790–1940 למאגר הרשומות ההיסטוריות שברשותה. בנוסף, ב-2013 השיקה החברה את ה-Record Detective – טכנולוגיה המקשרת בין רשומה היסטורית בודדת לרשומות אחרות וקשרים באילנות יוחסין. הטכנולוגיה מגלה קשרים משפחתיים, על ידי הפיכת רשומה אחת למעין "דלת" לרשומות אחרות.
באוקטובר 2013, MyHeritage החלה בשותפות אסטרטגית עם FamilySearch – ארגון מוביל בתחום הגנאלוגיה. במסגרת שותפות זו, נכנסו מיליארדי רשומות היסטוריות ופרופילים באילנות יוחסין, המקיפים מאות שנים, לתוך המאגר של MyHeritage. MyHeritage השיקה יוזמה משמעותית בתחום ההיסטוריה המשפחתית בארצות הנורדיות בדצמבר 2013, כאשר הוסיפה מיליוני רשומות היסטוריות מאזור זה למאגריה.
ב-2013, MyHeritage נבחרה על ידי עיתון "גלובס" לסטארט-אפ המבטיח של השנה, מתוך 4,800 סטארט-אפים שנסקרו במסגרת התחרות.
ב-2013, החברה הוכרה על ידי פירמת ראיית החשבון דלויט כאחת מ-10 חברות הטכנולוגיה
הצומחות ביותר באירופה, המזרח התיכון ואפריקה. בפברואר 2014, MyHeritage חברה לאתר BillionGraves בפרויקט גלובלי לדיגיטציה ושימור של בתי עלמין. באוקטובר 2014 החלה MyHeritage בשותפות עם EBSCO Information Services, כדי להכניס את MyHeritage לספריות ומוסדות חינוך בעולם כולו.
בנובמבר 2014 MyHeritage הכריזה על שותפויות אסטרטגיות בהולנד, ויצאה לראשונה בקמפיין פרסום בטלוויזיה.
בנובמבר 2014 החברה שילבה את טכנולוגיות ה-Matching שלה בתוכנות הגנאלוגיה של Rootsmagic ו-Family Historian.
בדצמבר 2014 השיקה MyHeritage את ™Instant Discoveries – יכולת המאפשרת למשתמשי האתר לגלות קרובי משפחה ולבנות אילן יוחסין במספר שניות בלבד. יכולת חדשה זו זו נוסתה בהצלחה על עוברים ושבים בניו-יורק בדצמבר 2014. צפו בתגובות שלהם בסרטון הזה.
בדצמבר 2014 הודיעה החברה כי היא תבצע דיגיטציה ותוסיף למאגריה מעל ל-120 מיליון רשומות היסטוריות מדנמרק, כחלק מהסכם עם הארכיון הלאומי הדני לאינדוקס רשומות כנסייה ומפקדי אוכלוסין מהשנים 1646-1930.
בינואר 2015 הוציאה החברה את תוכנת ההיסטוריה המשפחתית שלה, Family Tree Builder, בגרסה המתאימה גם ל-Mac OS.
בפברואר 2015, MyHeritage חצתה את הרף של מעל ל-6 מיליארד רשומות היסטוריות במאגריה, עם הוספתן של 900 מיליון רשומות למאגריה במסגרת שיתוף הפעולה עם FamilySearch.
במאי 2015, MyHeritage השיקה את אפליקציית המובייל שלה בעיצוב חדש, ל-iOS ו-Android.
ביולי 2015 השיקה החברה טכנולוגיה בשם Global Name Translation, שמבטלת את מחסום השפה במחקר ההיסטוריה המשפחתית.
בספטמבר 2016 בישרה MyHeritage כי הגיעה למחצית הדרך בפרויקט תיעוד ודיגיטיזציה של כלל המצבות הקיימות בישראל וכי המשימה תושלם עד סוף שנת 2018. בכך תהיה ישראל למדינה הראשונה בעולם שבה מתועדות כל המצבות בכל בתי העלמין והמידע יהיה נגיש ובחינם לטובת הכלל.
בנובמבר 2016 השיקה MyHeritage בדיקת DNA ביתית הנמכרת ברחבי העולם. תוצאות הבדיקות הגנטיות מאפשרות למשתמשים לאתר קרובי משפחה ולקבל מידע מפורט על מקורותיהם האתניים והגאוגרפיים.
בפברואר 2017 הודיעה MyHeritage על מינויו של יניב ארליך, פרופ' למדעי המחשב באוניברסיטת קולומביה וחוקר בכיר בתחום הגנטיקה, כמדען הראשי בחברה אשר יוביל את המחקר בתחום ה-DNA.
במאי 2017 הודיעה MyHeritage כי בדיקת ה-DNA הביתית תעניק למשתמשים ניתוח אתני הכולל 42 מוצאים אתניים וגאוגרפיים שונים – יותר מכל חברה גדולה אחרת בתחום.
באוגוסט 2017 רכשה את חברת Millennia, בעלת תכנת הגנאלוגיה Legacy Family Tree ופלטפורמת הסמינרים המקוונים שלה.
במרץ 2018 השיקה MyHeritage פרויקט פילנתרופי עולמי בשם DNA Quest, לאיחוד מאומצים עם בני משפחתם הביולוגית באמצעות בדיקות DNA והצלבתם במאגר MyHeritage. במסגרת הפרויקט העניקה במתנה 15,000 ערכות DNA בשווי כולל של למעלה ממיליון דולר.
ביוני 2018 הודיעה החברה כי דלפו בשל פריצת אבטחה כתובות אימייל של 92 מיליון משתמשים, לצד סיסמאות מוצפנות בצורה חד כיוונית (Hash), שלא ניתן לחלץ מהן את סיסמאות המשתמש. החברה הודיעה כי בכוונתה לשפר את אבטחת האתר.

אתרים משפחתיים

MyHeritage הוא אתר גלובלי למחקר היסטוריה משפחתית, התומך ב-42 שפות שונות. אחד השירותים העיקריים שמציע האתר הוא בניית אתר משפחתי, המאפשר לחבריו לבנות אילן יוחסין, להתחבר לקרובי משפחה ולשמור על קשר עימם, לתעד את חיי אבות אבותיהם, לשתף תמונות היסטוריות, אירועים, וסרטוני וידאו. יוצרי האתר המשפחתי יכולים להזמין בני משפחה אחרים להצטרף לאתר ולהשתתף במחקר ההיסטוריה המשפחתית שלהם.

רשומות היסטוריות

ברשות MyHeritage בסיס נתונים עצום ובו כ-9 מיליארד רשומות היסטוריות הכוללות תעודות לידה, תעודות פטירה, רישומי נישואין, רשומות צבאיות, מפקדי אוכלוסין ורישומי הגירה. באמצעות מנוע החיפוש "SuperSearch", יכולים משתמשי האתר לחפש מידע על משפחתם במאגר רשומות זה. "SuperSearch" מכיל גם את האוסף הגדול בעולם של עיתונים היסטוריים. בדצמבר 2017 השיקה MyHeritage אוסף ייחודי של בקשות התאזרחות בפלשתינה מימי המנדט הבריטי. האוסף כולל רשומות המתעדות את מאמציהם של אינדיבידואלים, בעיקר יהודים ולעיתים כל משפחותיהם, לקבל אזרחות בפלשתינה שנוהלה על ידי המנדט הבריטי באותה התקופה. באוסף ניתן למצוא תמונות, תיאורים היסטוריים, דרכונים וטפסים שונים אחרים המספקים פרטים על כל אחד ממגישי הבקשה.

תוכנת גנאלוגיה

FTB) Family Tree Builder) היא תוכנת גנאלוגיה המאפשרת למשתמשיה לבנות אילנות יוחסין. התוכנה הבסיסית זמינה להורדה בחינם, ללא מגבלות, אך דורשת הרשמה. משתמשים יכולים לשלם כדי לממש יכולות נוספות של התוכנה, הזמינות בגרסת ה-Premium שלה. משתמשי התוכנה יכולים להוסיף תאריכי לידה, פטירה, נישואין, הערות אודות מקום מגוריהם של אבותיהם, המקצוע בהם עסקו, תמונות ואף תחביבים ותחומי עניין. בנוסף, התוכנה יוצרת תרשימים המראים כיצד שני אנשים מקושרים ביניהם. משתמשי התוכנה יכולים לבנות את אילן היוחסין שלהם offline, או באתר מאובטח. ניתן לסנכרן אילנות יוחסין שנבנו offline עם אתר משפחתי מקוון.
FTB משתמשת ביכולת ה-Smart Matching של MyHeritage, הסורקת את מאגר הנתונים של MyHeritage כדי למצוא התאמות בין אנשים באילנות יוחסין שונים. התוכנה בודקת את השם, תאריך הלידה, ופרטי ההורים של אנשים המופיעים בכלל אילנות היוחסין ב-MyHeritage, ומודיעה למשתמש כאשר היא מוצאת התאמה לאילן היוחסין שלו. המשתמש יכול לאשר את ההתאמה או לדחות אותה. יכולת זו מאפשרת למשתמשים לשתף את אילנות היוחסין ואת המחקר הגנאלוגי שלהם עם קהילת המשתמשים של MyHeritage, אם הם מעוניינים בכך.
בפברואר 2016, MyHeritage הוציאה לשוק את גרסה 8.0 של Family Tree Builder הזמינה למשתמשי Windows ו-Mac OS,. הגרסה המעודכנת כוללת יכולות חדשות, כגון סנכרון דו-כיווני המאפשר למשתמשים לערוך את אילן היוחסין שלהם מהתוכנה, מאתר האינטרנט או מאפליקציית המובייל של החברה, תוך שמירה על עדכניות האילן בכל הפלטפורמות. יכולות נוספות שהוצגו בגרסה זו כוללות Record Matches, ו-Unicode. כמו כן, תוכנת ה-FTB כוללת טכנולוגיית זיהוי פנים, מפות המבוססות על אינטגרציה עם Google Maps, וכן את Smart Research – טכנולוגייה לביצוע מחקר על אנשים המופיעים באילן היוחסין של המשתמש, במגוון מאגרי נתונים גנאלוגיים.

טכנולוגיות

MyHeritage פיתחה מגוון טכנולוגיות המקדמות את מחקר ההיסטוריה המשפחתית.

Smart Matching

טכנולוגיית ה-™Smart Matching של MyHeritage מחפשת התאמות בין כל אילן יוחסין באתר לבין יותר מ-1.7 מיליארד אנשים המופיעים ב-28 אילנות יוחסין שונים ב-MyHeritage. הטכנולוגייה מוצאת באופן אוטומטי אנשים באילן היוחסין של המשתמש, המופיעים באילנות יוחסין של משתמשים אחרים. משתמשי האתר מקבלים התרעות על מציאת ההתאמות, וכך הם יכולים ללמוד אחד מהשני על ההיסטוריה המשפחתית שלהם, וליצור קשר אחד עם השני. בחיפוש ההתאמות, הטכנולוגייה מתגברת על הבדלים בין עצים שונים כגון איות, פונטיקה ויחסים בין האנשים המופיעים בהם.

Record Matching

טכנולוגיית ה-Record Matches מוצאת באופן אוטומטי רשומות היסטוריות רלוונטיות לכל בן משפחה המופיע באילן היוחסין של המשתמש, כמו למשל רישומי לידה, מצבות או רשומות ממפקדי אוכלוסין. הטכנולוגייה מחפשת רשומות כאלה במאגר עצום של 6.1 מיליארד רשומות. זוהי הטכנולוגיה הראשונה והיחידה בעולם למציאת התאמות כאלה בעיתונים היסטוריים, ספרים ומסמכים טקסטואליים אחרים, באמצעות ניתוח סמנטי. בנוסף, זוהי הטכנולוגיה הראשונה המסוגלת לתרגם שמות בין שפות שונות.
משתמשים מקבלים הודעות על כל רשומה במאגר הנתונים, שנמצאה מתאימה לאדם המופיע באילן היוחסין שלהם. משתמשים יכולים לאשר התאמות מדויקות וכך להוסיף מידע היסטורי ישירות לאדם הרלוונטי באילן היוחסין שלהם. אם רשומה מסוימת כוללת גם מידע על קרוב משפחה חדש שאיננו נמצא באילן, ניתן בקלות להוסיף את הקרוב החדש לאילן, מתוך הרשומה.

™Record Detective

™Record Detective היא הטכנולוגיה הראשונה מסוגה לאיתור כיווני מחקר חדשים ותגליות, על ידי הפיכת רשומה היסטורית אחת ל"דלת" המובילה לרשומות נוספות. רשומה שהתגלתה במאגר הנתונים של MyHeritage מביאה עימה סיכום של רשומות נוספות ואנשים באילנות יוחסין, הקשורים אליה בצורה כלשהי. לדוגמה, רשומה מתוך מפקד האוכלוסין בארצות הברית עשויה להוביל לרשומות נוספות המתייחסות לאותו האדם משנים קודמות או מאוחרות יותר, ולרשומות המתייחסות למשפחתו הגרעינית. הטכנולוגיה עשויה להציג למשתמש רשומות כגון מצבות, מאמרים בעיתונים, או מסמכי הגירה השייכים לבת/בן-זוגו של האדם אותו חיפש, לילדיו או להוריו, בדיוק גבוה מאוד וכמעט ללא "התראות שווא".

™Instant Discoveries

עם מנת להשתמש ב-™Instant Discoveries, משתמשים חדשים הנרשמים ל-MyHeritage מתבקשים להכניס מידע בסיסי על שבעה קרובי המשפחה הקרובים אליהם ביותר – המשתמש, הוריו, ו-4 הסבים והסבתות. מספר שניות בלבד לאחר מכן, המשתמש מקבל ™Instant Discoveries – תגליות מיידיות על אבותיו וקרובי משפחתו, המאפשרות לו להגדיל את אילן היוחסין שלו בצורה מיידית. MyHeritage משווה במהירות את אילן היוחסין הבסיסי שיוצר המשתמש למיליארדי אנשים ורשומות היסטוריות במאגריה, מאתרת את הרשומות המוסיפות כמה שיותר מידע לאילן היוחסין, ומציעה את המידע הזה למשתמש כ-™Instant Discovery. המשתמש יכול לאשר את ההתאמות בקליק אחד בלבד, בחינם, או לדלג עליהן ולקבל התאמות נוספות. יכולת זו זמינה כעת גם למשתמשים קיימים של MyHeritage, ולא רק בעת תהליך הרישום של משתמש חדש.

™Global Name Translation

™Global Name Translation היא טכנולוגיה חדשה וייחודית ל-MyHeritage, המסייעת לפרוץ את מחסום השפה. הטכנולוגיה מתרגמת באופן אוטומטי שמות ברשומות היסטוריות ואילנות יוחסין משפה אחת לאחרת, בדיוק מרבי, ויוצרת את כל התרגומים האפשריים, כדי להקל על מציאת התאמות בין שמות בשפות שונות. בנוסף, חיפוש ידני במאגר הרשומות ההיסטוריות של MyHeritage באמצעות SuperSearch מניב תוצאות בשפות שונות, המתורגמות בחזרה לשפה בה חיפש המשתמש.

GenCircles

ב-2007 רכשה MyHeritage את Gencircles שהוקמה על ידי Pearl Street Software. אתר Gencircles היה קהילה אינטרנטית של גנאלוגים מושבעים בעלי אילנות יוחסין גדולים. בזמנו, היה GenCircles האתר השני בגודלו מבחינת מספר אילנות היוחסין שהועלו אליו, עם מעל 160 מיליון אנשים ויותר מ-400 מיליון רשומות.
Family Tree Legends, תוכנת ה-desktop של GenCircles, הייתה תוכנת הגנאלוגיה השנייה מעולם מבחינת היקף המכירות. כיום, היא כבר לא זמינה להורדה. טכנולוגיית ה-Smart Matching של MyHeritage התפתחה מטכנולוגיית ההתאמה של GenCircles.

Kindo

MyHeritage רכשה את Kindo, רשת חברתית-גנאלוגית קטנה מאירופה, בשנת 2007. רכישה זו הרחיבה את פעילותה של MyHeritage באירופה, באמצעות הצוות הקיים של Kindo.

(OSN Group (Verwandt

ב-2010, MyHeritage רכשה את OSN Group, שהורכבה מ-7 אתרי גנאלוגיה שונים שהציעו אילנות יוחסין מקוונים, מיזוג בין עצים, ועוד. אתרים אלה היו זמינים ב-14 שפות שונות. כתוצאה מהרכישה, MyHeritage גדלה ל-540 מיליון פרופילים באילנות יוחסין, עם 47 מיליון משתמשים פעילים ו-13 מיליון אילנות יוחסין. האתרים שנכללו ברכישה היו www.verwandt.de (גרמני), www.verwant.nl (הולנדי), www.parentistretti.it (איטלקי), www.meusparentes.com.br (בפורטוגזית), www.miparentela.com (ספרדי), www.dynastree.com (בריטי),  www.familleunie.fr (צרפתי), www.semyaonline.ru (רוסי), ו-www.akrabaonline.com (בערבית).
לאחר השקתה ב-2007, OSN Group גדלה מהר במדינות אירופאיות כמו גרמניה ופולין, וכן בשווקים מתעוררים כמו ברזיל. אילנות היוחסין באתרי הקבוצה עבדו במודל שונה מאלה של MyHeritage. אילנות אלה התמזגו האחד עם השני, כך שלעיתים קרובות עבד מספר רב של אנשים על חלקים שונים של אילן יוחסין אחד, מבלי שידעו אחד על השני.

Bliscy ו-Zooof

רכישת Bliscy ו-Zooof הגיעה מיד אחרי הרכישה של Verwandt, בשנת 2010. Bliscy הייתה חברה מובילה בשוק הפולני, ו-Zooof בשוק ההולנדי. הרכישות הרחיבו את MyHeritage לכדי 56 מיליון משתמשים רשומים ו-760 מיליון פרופילים באילנות יוחסין.

FamilyLink/WorldVitalRecords

FamilyLink.com ו-WorldVitalRecords.com, שנוסדו בשנת 2006, הם שירותים בתשלום המספקים גישה למאגר עצום של רשומות היסטוריות. רשומות אלה כוללות כמה מיליארדים של אנשים מתוך מפקדי אוכלוסין, רישומי לידה, פטירה ונישואין, וכן את האוסף המקוון הנרחב ביותר של עיתונים היסטוריים. רכישת שתי החברות בשנת 2011 הייתה הכניסה הראשונה של MyHeritage לעולם המידע ההיסטורי. משרדי החברות ממוקמים ביוטה, ארצות הברית.

Geni.com

בנובמבר 2012, רכשה MyHeritage את Geni, אתר גנאלוגיה ורשת חברתית, שמטרתו היא יצירת עץ משפחה העולמי. אמנם פרופילים משפחתיים נשמרים פרטיים, אך מטרת Geni היא ליצור אילן יוחסין משותף של אבות משותפים. על ידי שילוב המחקר בתוך אילן יוחסין יחיד שעליו עובדים משתמשי האתר יחד, משתמשים יכולים להתרכז בבדיקת מידע ומציאת כיווני מחקר חדשים, ללא צורך לשכפל מחקר קיים שהתבצע על ידי אחרים. מעל ל-98.6 מיליון פרופילים נוצרו ב-Geni, על ידי יותר מ-5.8 מיליון משתמשים, נכון לדצמבר 2010.

משקיעים

MyHeritage גייסה עד היום 49 מיליון דולר, ב-5 סבבי גיוס. משקיעי החברה כוללים את הקרנות Bessemer Venture Partners (שהשקיעה ב-LinkedIn ו-Pinterest בין היתר), Index Ventures (שהשקיעה ב-Skype), ו-Accel Partners (שהשקיעה ב-Facebook).

פעילויות ללא מטרות רווח

MyHeritage מקיימת פעילויות רבות למען הקהילה, ללא מטרות רווח, בכללן פעילות למציאת יורשים של רכוש מימי מלחמת העולם השנייה, השבת רכוש גנוב ליורשיו החוקיים, ופרויקט גלובלי בשיתוף BillionGraves לדיגיטציה ושימור בתי העלמין בעולם.
בשנת 2014, הסופרת והמפיקה זוכת פרס אמי, איווט מנסיס קורפורון, פנתה ל-MyHeritage וביקשה סיוע באיתור צאצאיו של חייט יהודי, שהוסתר מפני הנאצים באי היווני אריקוסה במהלך מלחמת העולם השנייה. MyHeritage נענתה לאתגר ויצאה למסע לחשיפת הסוד שהוסתר שנים רבות. אנשי החברה הצליחו לאתר את משפחת החייט בישראל וארצות הברית. באותה שנה השתתפו אנשי החברה בטקס רשמי על האי, לציון גבורתם של תושבי האי במהלך הצלתה של משפחת החייט מידי הנאצים. איתור המשפחה היווה נקודת ציון משמעותית במחקר מקיף ומתמשך שערכה MyHeritage על הקהילה היהודית בקורפו במשך כשנתיים.
במרץ 2014 השיקה MyHeritage פרויקט גלובאלי של תיעוד ודיגיטיזציה של בתי העלמין ברחבי העולם. ישראל נבחרה כיעד הראשון לתיעוד של כלל המצבות בכל בתי העלמין. התאריך המשוער לסיום הפרויקט בישראל: סוף שנת 2018.
ביולי 2015 MyHeritage חקרה את ההיסטוריה המשפחתית של אחד הסמלים הגדולים ביותר של ארצות הברית, הדוד סם, ואיתרה את קרובי משפחתו החיים בארצות הברית.
MyHeritage חקרה ומצאה יורשים חוקיים לנכסים שהוחרמו מבעליהם בזמן מלחמת העולם השנייה, והצליחה להשיב יצירות אמנות שנבזזו – לבעליהם החוקים.   
במאי 2016 השיקה MyHeritage פרויקט פרו בונו עולמי יוצא דופן, לתיעוד ההיסטוריה המשפחתית של תרבויות נכחדות של שבטים ברחבי העולם ושימור ההיסטוריה הייחודית של אותם השבטים, שאינם נגישים לטכנולוגיה, למען הדורות הבאים. במסגרת הפרויקט יצאו משלחות של החברה לתעד את אורח חייהם של בני שבט ההימבה שבנמיביה, שבטים שונים בפפואה גינאה החדשה ובני שבט הננץ שבסיביר.
בספטמבר 2016 החלה MyHeritage, בשיתוף פעולה עם השדולה בכנסת לחקר האמת בפרשת ילדי תימן בראשות ח"כ נורית קורן, בהקמת מאגר גנטי לאיחוד משפחות ילדי תימן, מזרח ובלקן. במסגרת הפרויקט, שיזמה MyHeritage ונעשה ללא מטרת רווח על חשבונה, ביצעה כ-1000 בדיקות DNA לבני משפחות של ילדים שנעלמו ולמאומצים הסבורים כי הם קשורים לפרשה. בחודש ינואר 2017 הודיעה MyHeritage כי הצליחה בזכות המאגר הגנטי למצוא עבור יהודה קנטור, מאומץ ממוצא תימני, את בני משפחתו הביולוגית ולאחדו יחד עם חמשת אחיו למחצה. איחוד משפחה נוסף במסגרת המאגר הגנטי לילדי תימן אירוע בינואר 2018, אז מצאה ורדה פוקס את אחותה הביולוגית עופרה מזור.

שיתוף פעולה עם מכוני מחקר ומוסדות אקדמאיים

החברה פועלת בשיתוף פעולה עם ארגוני מחקר בארץ ובעולם וביניהם: "המרכז לגניאלוגיה יהודית ע"ש דאגלס א' גולדמן" ו-מאגר השמות המשפחה ע"ש ממי דה-שליט הפועלים ב"בית התפוצות" באוניברסיטת תל אביב. כמו כן גם בשיתוף פעולה עם המכון לחקר המשפחה היהודית הנמצא בסמוך ועם אוניברסיטאות נוספות. בנוסף עובדת החברה בשיתוף פעולה עם החברה הגנאלוגית הישראלית, האיגוד הבינלאומי של חברות לגנאלוגיה יהודית ועם הפדרציה לחברות גניאולוגיות.